ky ky el kk ru ky ky ky ky ky ky ky kk ky ky ky ky ky ky ky tt ky ru ky ky ky ky ky ru ru ky ky ky ky ky ky ky ky ky ky ky ky ru
"Агым", 31.10.08 - 14-бет: •
"Өзүмө өзүм жай таппай, Кытайга жөнөгөм…"
"Мекенчил ырлар сынагында" ушул жигиттин чыгармачылык өнөгү экөө аткарган дуэт ыр баш байгеге татыган. Бирок, сыйланганы менен ырчыны сахнадан таппай калганбыз. Жакындан тарта Эрмек кайрадан сахнада. Жоголгон себебин өзүнөн тактайлы…
- Бир жыл Кытайда иштеп келдим. Кыргызстанда көрүнбөй калганым ошол.
- Анык бир себебин билсек болобу же жашыруунбу?.. Балким, сүйүүгө байланышканы да бардыр…
- Жеке жашоомдо бир аз кыйынчылыктар болду. Сиз айткандай, сүйүүгө байланышкан жагдайы да бар. Өзүмө өзүм жер таппай Кытайга кирип кеттим. Тамаша, бирок, чынында мага бир тыным керек болду.
- Мындан кийин да кыйынчылыкка кабылсаң, кайра башка өлкөгө кетип калбайсыңбы?
- Баштан бир өткөндөн кийин бышып деле каласың. Азыр баары жайында!
- Мекенден алыс турмуштан сабак ала алдыңбы?
- Албетте, бөтөн жер, бөтөн эл. Өз жериңдин баркын сезе түшөсүң. Ага эч кандай жер тең келбесин түшүнөсүң. Ошондуктан, кайра кайтпадымбы!
- Эмне иш менен алектендиң?
- Ал жерде да чыгармачылыктан алыс кеталбадым. Кытайлык кыргыздар үчүн ырдап жүрдүм.
- Дагы уласаң тажрыйбаны кенен топтомоксуң да, неге бир жыл менен гана чектелдиң?
- Азыр деле чакыруулар бар. Бирок, өз жеримде да чыгармачылык из сала аларыма ишенем.
- Кытайлык кыргыздардын чыгармачылыгы биздикинен айырмаланабы?
- Техника өнүккөнү менен, чыгармачылык жаатында кытайлык мекендештерибиз бизден кыйла артта калган. Башкача айтканда, заманбаптуулук байкалбайт.
- Кафеде ырдоону да улантып атканыңдан кабардарбыз. Өнөгүңдү алмаштырбадыңбы?
- Мурдагы эле кафеде, ошол эле Аида Кулуева менен иш уладым. Продюсерим да ошол эле Назгүл Насиева эжем.
- Кафе сахнага тоскоол эмеспи?
- Концерт, съемка, шоу-бизнеске тиешелүү иш-чараларга дайым убакыт табабыз. Экөө эч качан бири-бирине тоскоол эмес.
- Бир жылдык тыныгуу сага чыгармачылык жагынан залал келтирип койгон жокпу?
- Тескерисинче, башкаларды байкайсың. Бөтөн жерде чыйраласың. Көзкараштар өзгөрөт, аз да болсо тажрыйба топтолот. Зыян ордуна мен азыр сахнага кайрадан жаңы эргүү менен кадам таштап турган чагым.
- Мурдагыдай RnB стилинде, бирок, улуттук колоритти да сактоого аракет кылам.
Маек курган Айнагүл САПАРБЕК кызы
"Эротикалык киного тартылууга макулдугумду бердим"
Улуттук биринчи телеканалдын "Стиль" көрсөтүүсүнүн алып баруучусу, ырчы, киноактриса, улуту татар болсо да жүрөгү кыргыз деп соккон Зарина Хасанованы кепке тарттык.
- Жакында "Позови меня" деген ырыма клип тарттырдым. Бул клипти тарттыраарда кооз, кымбат машина таппай, кулактандыруу боюнча издеп убара болдум. Бир күнү Манас проспектисинде кетип баратсам, жолдун боюнда мен каалаган "Кабриелла-Мустанг" машинасы сатылат деп туруптур. Аны бир жолку клип үчүн сатып алууга албетте мүмкүнчүлүгүм жок болчу. Машиненин ээсине келип, клипке тартылууга арендага бербейсиңби десем, макулдугун берди. Буга чейин кулактандыруу боюнча ушундай машинаны арендага алайын десем абдан кымбат бааны сурашкан. Клип тартылгандан кийин машинанын ээси эч кандай акча алган жок, бул сенин ырыңа белек болсун деп койду. Абдан сүйүндүм. Бул клипти өзүмдүн бир кездеги сүйүктүүмө арнадым.
- Эмне үчүн "бир кездеги сүйүктүү"?
- Себеби, ал сүйүктүү адамым менен ортодогу түшүнбөстүктөн улам ажырашууга туура келген. Ал да чыгармачыл адам, эл көзүнө көрүнүп, сахнада ырдап жүрөт. Аты-жөнүн атабай эле коеюн. Ортобузда мурдагыдай сүйүү жок болсо да, достук сакталып калды. Улуту кыргыз. Жакында ага арнап дагы ыр жаздым.
- Сендеги сүйүү дале өчө элек го?
- Экөөбүздүн ортобузда убагында таза сүйүү болгон. Ал мага кыргыз тилин, каада-салтын үйрөттү. Азыр аны эстесем мага абдан жагымдуу маанай калтырат. Бирок, баары өттү, кетти. Анын жолу башка, меники башка...
- Улуттук биринчи каналдан "Стиль" көрсөтүүсүн ырчы жигит Микаэль менен алып барат эмессиңби, силерге келген кардарларды кантип тандайсыңар?
- Жакында "Стиль" көрсөтүүсүнүн телеге чыга баштаганына бир жыл болот. Бизге келген кыз-жигитти башынан-аягына чейин жасалгалап, сулуу кылып өзгөртөбүз. Көрсөтүүгө стилин өзгөртүү үчүн келгендерди өздөрүнүн эле тааныштарын алып келишти деп ойлошот экен. Андай эмес, кулактандырууда жазылгандай СМС добуш берүү менен катышышат. Өткөндө Россиядан бир кыз Бишкекке эс алууга келиптир. СМС добуш аркылуу биздин көрсөтүүбүзгө катышууга мүмкүнчүлүк алып, стилин өзгөртүп, сулуу болуп кетти. Телеге жаңы чыга баштаган кезде Микаэль экөөбүз дайыма уруша берчүбүз. Себеби, эки алып баруучу болгондо бирөө абдан көп сүйлөйт дагы экинчисине эки-үч эле сөз айтууга мүмкүнчүлүк болуп калат. Ошондон улам сен көп сүйлөп койдуң, мен аз сүйлөп калдым сыяктуу түшүнбөстүктөр болчу. Азыр ынтымакташып иш алып барабыз.
- "У любви свои небеса" фильминде роль аткардың эле, тасмага тартылууга башка чакыруулар барбы?
- Кино жаатына жаңыдан аралаша баштаган жаш режиссер жакында эле башкы ролду аткарууга чакырды. Кинонун сценарийи менен таанышып, аткара турган ролумду жактырдым. Бирок, арасында эротикалык көрүнүшү бар экен. Бул биздин менталитетке туура келбейт. Ошентсе да, тартыла турган фильмден баш тарткан жокмун. Эротикалык сценага келгенде жылаңач денемди далымдан, капталыман гана тартууга макулдугумду бердим. Фигурамдан, денемден уяла турган эч нерсе жок, кичинемен бийге катышкам, бой-келбетим ойдогудай деп ойлойм. Ошондуктан ачык эротикалык сцена эмес, үстүртөн гана ошол образды жаратам.